**Ludas Községi Önkormányzat Képviselő-testületének**

 **13/2020. (X.28.) önkormányzati rendelete**

**a téli tűzifa támogatásról**

Ludas Községi Önkormányzat Képviselőtestülete Alaptörvény 32. cikk (2) bekezdésében és Magyarország helyi önkormányzatairól szóló 2011. évi CLXXXIX. törvény 13. § (1) bekezdés (8. a) pontjában meghatározott feladatkörében, a szociális igazgatásról és a szociális ellátásokról szóló 1993. évi III. törvény 26. §-ában foglalt felhatalmazás alapján a következőket rendeli el:

**1.§**

A rendelet célja, hatálya

1. A rendelet célja, hogy Ludas Községi Önkormányzat képviselő-testülete támogatást nyújtson a településen élők részére a fűtési idényben szociális rászorultság alapján, és ennek érdekében meghatározza a szociális tűzifa támogatás ellátási forma jogosultsági feltételeit, valamint az igénylés, odaítélés rendjét és menetét.
2. A szociálisan rászorulók részére természetbeni tüzelőanyag-támogatásként, ellenszolgáltatás nélkül, kérelmezőként legfeljebb 5 m3 keménylombú tűzifa támogatást biztosítható a jelen rendelet 2. §-ában meghatározottak szerint.
3. A rendelet hatálya a Ludas településen állandó lakcímmel vagy tartózkodási hellyel rendelkező állampolgárokra terjed ki, akik életvitelszerűen itt tartózkodnak és szociálisan rászorulónak minősülnek. A szociális tűzifát igénylő személynek igazolnia kell, hogy az általa lakott épület rendelkezik szilárd tüzelésre alkalmas berendezéssel.
4. Egy háztartáson belül legfeljebb egy fő részesülhet a jelen rendelet szerinti ellátásban.

(5) A tűzifa támogatás ugyanazon lakott ingatlanra egy jogosultnak, egy fűtési idényben csak egy alkalommal állapítható meg, függetlenül a lakásban élő személyek és háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(6) Szociális tűzifa támogatás megállapítás csak azon ingatlan vonatkozásában lehetséges, mely tűzifával fűthető, megfelelő tüzelőberendezéssel rendelkezik. Az üresen álló, nem lakott ingatlanra, amelyben életvitelszerűen senki sem él, a támogatás nem kérhető. A jogosultság valódiságának ellenőrzésére az eljárás során környezettanulmány végezhető.

**2.§**

(1) Szociálisan rászoruló az, akinek háztartásában az egy főre jutó jövedelem nem éri el az e rendelet kihirdetésekor hatályos öregségi nyugdíj legkisebb összegének 250%-át és vagyonnal nem rendelkezik.

(2) Jövedelemhatártól függetlenül jogosult szociális tűzifa támogatásra az a család, amelyben tartós beteg, fogyatékos családtag vagy rehabilitációs ellátásban részesülő személy él (orvos-szakértői vélemény szükséges).

(3) A jogosultsági feltételek fennállása esetén az önkormányzat előnyben részesíti

a.) az időskorúakat, valamint az egyedül élőket.

b.) az aktív korúak ellátására, időskorúak járadékára, adósságcsökkentési támogatásra vagy települési támogatásra jogosult személyt (különösen a lakhatáshoz kapcsolódó rendszeres kiadások viselésével kapcsolatos támogatásban részesülő),

c.) az egyedül élő nyugdíjas személyt, akinek jövedelme az öregségi nyugdíj mindenkori legkisebb összegének 300%-át nem haladja meg.

d.) akinek családjában a Gyermekek védelméről és a gyámügyi igazgatásról szóló 1997. évi XXXI. törvényben meghatározottak szerinti halmozottan hátrányos helyzetű gyermek él

e.) akinek igazoltan fennálló lakáshitele van, amely létfenntartását veszélyezteti.

(4) E rendelet alkalmazásában:

a) háztartás: a szociális igazgatásról és szociális ellátásokról szóló 1993. évi III. törvény (a továbbiakban: az Szt.) szerinti háztartás,

b) jövedelem: az Szt. szerinti jövedelem,

c) vagyon: az Szt. szerinti vagyon

d) időskorú: aki a tárgyév január 1-jén betöltötte a 70. életévét.

**3. §**

 (1) A tűzifa támogatás megállapítás iránti kérelmeket az e rendelet 1. melléklete szerinti nyomtatványon tárgyév december 14. napjáig – amennyiben a rendelkezésre álló tűzifa-keret nem merül ki, legkésőbb tárgyévet követő év január 31. napjáig – lehet benyújtani a Karácsondi Közös Önkormányzati Hivatal Ludasi Kirendeltségére.

(2) A kérelemhez csatolni kell a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006.(III.27.) Korm. rendelet 1. számú melléklete szerinti vagyonnyilatkozatot, valamint a közös háztartásban élők egy hónapnál nem régebbi jövedelemigazolását, valamint egyéb jövedelmet igazoló igazolást.

(3) A Hivatal a kérelemben leadott jövedelemnyilatkozatokat az Szt. 10.§ (6) bekezdésben foglaltak szerint ellenőrizheti.

**4. §**

(1) A képviselő-testület a kérelem elbírálásának jogkörét a Szociális Bizottságra ruházza át.

(2) A szociális bizottság a kérelmek elbírálása során először a 2.§ (3) bekezdésében foglalt kérelmezők ügyében hoz döntést.

 (3) A 2.§ (1) – (2) bekezdésben foglalt rendelkezések végrehajtását követően megmaradó tűzifa mennyiséget a bizottság azok között oszthatja szét, akik határidőben benyújtották a kérelmet és a legalacsonyabb jövedelemmel rendelkeznek. még rendelkezésre áll tűzifa, úgy azt a határidőben benyújtott kérelmeket a szociális bizottság akként bírálja el, hogy a támogatásból a legalacsonyabb jövedelemmel rendelkező kérelmezők részesülhetnek.

(4) A Szociális Bizottság a 2. § (1) pontjában meghatározott jövedelemhatároktól a különös méltánylást igénylő esetben eltérhet.

**5. §**

(1) A szociális bizottság elutasítja a kérelmet, ha a kérelmező

a) a kérelmet nem az e rendelet szerinti formanyomtatványon nyújtotta be,

b) aki olyan ingatlanban lakik, amely tűzifával egyáltalán nem fűthető

c) aki a részére korábban kiosztott szociális célú tűzifát eladta, vagy utólag megállapításra kerül, hogy azt nem a jogosult igényelte és kapta

(2) A támogatás forrása a központi költségvetésből az önkormányzat számára megállapított 933.450 Ft összegű támogatás és 81 280 Ft összegű önkormányzati saját forrás, továbbá a helyközi és helyi szállítási költség. A forrás felhasználását követően a kérelmeket – a rendeletben meghatározott feltételnek való megfelelőségtől és határidőtől függetlenül – el kell utasítani.

6. §

Amennyiben a támogatott kérelmében (1. számú melléklet) valótlan nyilatkozatot tesz, vagy ha a támogatásként kiszállított tűzifa egy részét vagy egészét eladja, a támogatásként megállapított tűzifa árát és a kiszállítási költséget egy összegben köteles visszafizetni az önkormányzatnak az erre kötelezést tartalmazó határozat jogerőre emelkedését követő három napon belül.

**7. §**

Ez a rendelet 2020. november 1-jén lép hatályba és hatályát veszti 2021. március 31-én.

Ludas, 2020. október 27.

Vargáné Csengeri Mónika Forgó Istvánné

 polgármester jegyző

Kihirdetve:

2020. október 28.

Forgó Istvánné jegyző